Seun kom af op gru-toneel in pa se huis | Maroela Media
Danie du Plessis. Foto: Facebook
'n Man van Vereeniging in Gauteng se erg verminkte liggaam is Maandagoggend deur sy seun in 'n plas bloed in sy huis gevind. Danie du Plessis (64) is drie keer geskiet en erg aangerand met 'n onbekende voorwerp.
Chester (34), Danie se seun, het aan Maroela Media vertel dat hy onraad vermoed het nadat hy nie Sondag sy pa in die hande kon kry nie. "Ons het Vrydag nog gesels en Sondagoggend het ek hom op albei sy selfone gebel, maar hy het nie geantwoord nie," het hy gesê.
"Ek het sy verloofde, wat in Sasolburg bly, gebel en haar wanneer laas sy van hom gehoor het. Sy het gesê sy het Saterdagaand 22:00 laas met hom gepraat. Toe ek hom teen Maandagoggend steeds nie in die hande kon kry nie, het ek begin bekommerd raak."
Chester het na sy pa se huis toe gery en dadelik vermoed iets is verkeerd. Sy pa se motor het skuins in die oprit gestaan met die sleutel in die aansitter. "Dit was klaar vreemd, want my pa was 'n perfeksionis en sou nooit sy motor net so in die oprit laat staan nie. Hy het dit altyd in die motorhuis getrek."
Hy het om die huis gestap, waar hy 'n tang en 'n beitel op die grond sien lê het, wat hom laat vermoed het dat iemand by die huis wou inbreek. Hy het die agterdeur oopgestoot, maar die veiligheidshek was nog gesluit.
"Ek het my pa op die grond sien lê deur die veiligheidshek. Hy het op sy gesig gelê met sy arms uitgestrek. Daar was ongelooflik baie bloed." Chester het om die huis gehardloop na die voordeur toe en die deur en veiligheidshek oop gevind. "Ek het eers deur die huis gehardloop om te kyk of die aanvallers nog in die huis is, voordat ek by my pa gebuk het. Toe ek by hom kom, kon ek duidelik die doodsreuk ruik. Ek het aan hom geraak en hy was yskoud en styf," het hy emosioneel gesê.
Hy het gesê sy pa het 'n koeëlwond aan die linkerkant van sy bolyf gehad en sy gesig was vermink. Volgens Chester was daar geen tekens van inbraak nie en slegs sy pa se skootrekenaar en selfone is uit die huis gesteel. "Die mense wat hier was, het nie gekom om te steel nie. Hulle het gekom om hom te vermoor."
Chester het gesê sy pa het 'n week vantevore 'n onderonsie met sy tuinier gehad nadat hy hom van diefstal beskuldig het. Die tuinier het daarna 'n saak van aanranding teen Danie aanhangig gemaak, terwyl Danie 'n saak van diefstal teen die tuinier aanhangig gemaak het. Beide is op borgtog vrygelaat, het Chester gesê.
"Ek wil nie nou bespiegel oor wie my pa se moordenaar is nie. Ek is baie tevrede dat die ondersoekspan wel die moordenaar sal vastrek. Ek weet my pa sou nie wou hê ons moet wraak neem nie," het hy gesê.
"Hy was 'n man van God, 'n nederige man wat veral die laaste paar jaar 'n sagtheid in hom gekry het vandat hy sy lewe vir die Here gegee het. Hy was 'n man van beginsel. Hy het altyd eerste aan sy geliefdes gedink en nooit eerste aan homself gedink nie. Dit het die Here 64 jaar geneem om 'n diamant te vorm wat waardig is om hemel toe te gaan."
wat word van di wereld n mens nerens meer veilig ni maak ni saak hoeveel honde vuurwapens alarms ens jy het ni as hul wil in kom kom di goed in sterkte aan di familie
Baie sterkte van jou Danie en familie dis so so tragies.
Baie sterkte aan jou Danie en familie dis so so tragies.
Die skok en truma wat die seun moet deurgaan, is verskriklik!!!! Sterkte aan hom, mag hy vrede vind. Vir die moordenaar, jou dag sal kom!
Danie ons het so vroeg as 1994 dieselfde deurgegaan. My dogter het op oupa afgkom keel 3 plekke tot agter deurgesny. So ek weet niks wat ons nou se maak saak nie ons sal bid vir jou. Maar ergste le voor vat dit een tree op n slag sterke met skoonmaak en trek. Weet teen vandag vrot als om daardie vloer. Ai